<http://www.fertodikirandulas.hu/fertod/esterhazy-kastely.html>

Fertőd leghíresebb látnivalója, Magyarország legnagyobb és legszebb barokk kastélya az Esterházy-kastély.

Az Esterházy-család felemelkedése a XVI. század végén kezdődött. Az Esterházyak a XVII. század első negyedében már jelentős szerepet játszottak Magyarország politikai életében. Gazdagságuk alapját az ellenreformáció korában vetették meg. Abban az időben a katolikus vagy rekatolizált főurak hatalmas birtokokat kaptak adományként a Habsburg monarchiához és az egyházhoz való hűségükért.

A Esterházy-család három kimagasló egyénisége:

* **Esterházy Miklós** (1582-1645)
1613-ban bárói rangot kapott, 1625-ben a soproni országgyűlés nádorrá választotta. II. Ferdinándtól grófi rangot kapott 1626-ban. Gróf Esterházy Miklós alapozta meg a család vagyonát és társadalmi rangját.
* **Esterházy Pál** (1635-1713)
Esterházy Miklós fia, aki kiváló katona és államférfi lett. 1652-ben kinevezték Sopron vármegye helytartójává és királyi tanácsossá. 1661-ben I. Lipót intézője, majd 1681-ben Magyarország nádora lett. Költőként és zeneszerzőként is tevékenykedett. Házasságaival tovább gyarapította a család hatalmát és vagyonát.
* **Esterházy "Fényes"Miklós** (1714-1790)
Esterházy Pál nádor unokájaként részt vett az osztrák örökösödési és hétéves háborúban. 1762-ben Sopron vármegye főispánja lett, majd a nemesi testőrség kapitánya volt. Fontos diplomáciai megbízatásokat is teljesített. Ő építtette az Esterházy-kastélyt.

1720-ban Esterházy József szerződést kötött Martinellivel, a süttöri vadászkastély terveinek elkészítésére. Ez a Fertő zsombékos partján épült 20 szobás vadászkastély volt a mai kastély őse.

Esterházy Miklós 1762-ben, 48 éves korában örökölte a majorátust. Ettől kezdve haláláig az ő kezében egyesültek az Esterházy birtokok. Abban az időben a magyar főurak külföldön éltek és költekeztek. Velük ellentétben Esterházy Miklós itthon kezdett építkezni, és tovább gyarapította a családi képgyűjteményt és a kincstárat.

1763-ban kezdődött a kastélyépület teljes átépítése, a francia kert és a park kialakítása. A patkó alakú díszudvart határoló főépületet és a két kisebb mulatóházat egybeépítették. Az építkezésben három építész is közreműködött: Jacoby Miklós, Johann Ferdinand Mödlhammer és Hefele Menyhért.